SA burgers is ‘uitgelewer aan misdadigers’Fikile Mbalula, minister van polisie (25 April 2017) Foto: Jonisayi Maromo/ANA Die voorval waarin Thabang Makwetla, adjunkminister van justisie en korrektiewe dienste, en sy twee veiligheidswagte gekaap is, behoort aan Fikile Mbalula, minister van polisie, ŉ aanduiding te wees van hoe uitgelewer gewone burgers van Suid-Afrika aan die hande van misdadigers is. Só het dr. Pieter Groenewald, leier van die VF Plus, Dinsdag tydens die debat oor die polisie se begroting van R87 miljard vir die boekjaar 2017-’18 gesê. Maroela Media het vroeër berig Makwetla en twee veiligheidswagte is Sondagaand deur vier gewapende mans buite die Life Riverfield-hospitaal in Fourways gekaap nadat die kapers ure lank met hulle rondgery het voordat hulle uiteindelik in ŉ bos naby Brits in Noordwes afgelaai is. Groenewald het Dinsdag ŉ verklaring uitgereik waarin hy daarop wys dat die moordsyfer teen die jaar 2015-’16 vir ŉ vierde agtereenvolgende jaar gestyg het. Hy het gesê hy verwag dat hierdie tendens sal voortduur. “Daar moet ook ernstige vrae gevra word oor misdaad en moord op vroue en kinders in die land. Die wyse waarop die polisie sake van huishoudelike geweld hanteer, is nie volgens standaard nie,” het hy gesê. Pieter Groenewald tydens ‘n vorige toespraak in die parlement. Foto: Twitter “Dit is duidelik dat daar nie daadwerklike vervolging plaasvind nie en dit is ŉ teelaarde vir die wrede moorde op vroue en kinders wat ons tans sien. Die rede hiervoor is dat die misdadigers dink daar sal niks met hulle gebeur nie. “Oor die minister se uitlatings dat hy die land wil ontwapen, wil ek hom daarop wys dat so ŉ uitspraak van onkunde spreek. As hy Suid-Afrika ontwapen, sal dit daarop neerkom dat hy misdadigers alleen sal bewapen wat gewone burgers totaal weerloos sal laat en misdaad skerp sal laat toeneem.” Groenewald het aangevoer die polisie se eie statistieke toon dat meer mense in Suid-Afrika sterf weens steekwonde as skietwonde. “Net 0,007% van alle moorde word met ŉ wettige vuurwapen gepleeg. Dit wys dat wettige vuurwapens nie die probleem is nie. ŉ Probleem is wel dat die minister populistiese uitsprake maak wat verwagtinge skep wat nie nagekom kan word nie,” het hy gesê. “Die minister het self gesê daar is ŉ toename van 87,5% wat protesoptogte betref. Dit is omdat die regering beloftes maak wat hy nie kan nakom nie en dan verwag hy die polisie moet die mense tot bedaring bring en orde handhaaf. Sulke ministers wat valse beloftes maak, is die oorsaak van daardie optogte.”